Sahpra keur opvolginenting goed(Argieffoto: Elmond Jiyane/GCIS) Die Suid-Afrikaanse Gesondheidsproduktebeheerraad (Sahpra) het die gebruik van ŉ bykomende en opsionele derde dosis van die Pfizer-entstof teen Covid-19 goedgekeur. Die raad sê ná evaluering van die data wat daaroor voorgelê is, het hy goedkeuring gegee dat ŉ derde dosis van die entstof vir diegene 18 jaar en ouer minstens ses maande ná die toediening van die tweede dosis gedoen kan word. Sahpra het ook goedkeuring gegee dat ŉ derde dosis van die entstof in diegene 12 jaar en ouer, wie se immuunstelsel ernstig verswak is, minstens 28 dae ná die tweede dosis toegedien kan word. Die data wat voorgelê is, het net betrekking op ooreenstemmende bykomende dosisse, dus waar die derde dosis van dieselfde entstof as die aanvanklike twee dosisse is. Dr. Boitumelo Semete, hoof van Sahpra, sê die raad is bewus van die groot belangstelling in die doeltreffendheid en veiligheid van ŉ benadering waarvolgens verskillende entstowwe gebruik word. Sy het ŉ versoek gerig vir voorleggings daaroor. Daar was die afgelope ruk groot druk om ŉ bykomende dosis entstof beskikbaar te stel aan mense wat dit verkies.